b'\n_START_ARTICLE_\nElektri- ja Elektroonikainseneride Instituut\n_START_PARAGRAPH_\nElektri- ja Elektroonikainseneride Instituut (ingl Institute of Electrical and Electronics Engineers, IEEE) on maailma suurim rahvusvaheline elektrotehnikat arendav mittetulunduslik erialaorganisatsioon._NEWLINE_IEEE registreeriti aastal 1963, kui \xc3\xbchendati Raadioinseneride \xc3\x9ching (IRE) ja Ameerika Elektriinseneride \xc3\x9ching (AIEE). Viimane asutati 1884 ja seda loetakse tihti ka IEEE asutamisaastaks._NEWLINE_T\xc3\xa4nap\xc3\xa4eval on IEEE paljude organisatsioonide ja projektide katusorganisatsioon. IEEE toetab \xc3\xbclemaailmseid tehnikakonverentse, s\xc3\xbcmpoosione ja seminare ning avaldab ligi veerandi k\xc3\xb5igist artiklitest elektrotehnika, elektroonika (sh t\xc3\xb6\xc3\xb6stuselektroonika, j\xc3\xb5uelektroonika, sidetehnika, olmeelektroonika jm elektroonika alavaldkondades), arvutiehituse ja arvutiteaduse alal. IEEE pakub oma liikmetele t\xc3\xa4iend\xc3\xb5ppe programme._NEWLINE_IEEE \xc3\xbcks t\xc3\xa4htsamaid allorganisatsioone on IEEE Standardi\xc3\xbching, mis tegeleb elektroonikastandardite v\xc3\xa4ljat\xc3\xb6\xc3\xb6tamise ja arendamisega._NEWLINE_31. detsembri 2008 seisuga on IEEE-s rohkem kui 160 riigist \xc3\xbcle 375 000 liikme, neist 55% USA-st, ja \xc3\xbcle 80 000 \xc3\xb5pilasliikme. Liikmed on jagatud 10 geograafilisse piirkonda, 329 sektsiooni ja 1860 allr\xc3\xbchma, mis \xc3\xbchendavad sama valdkonna liikmeid. IEEE \xc3\xbchendab 45 \xc3\xbchingut ja n\xc3\xb5ukogu._NEWLINE_Organisatsioonil on oma elektroonilises raamatukogus rohkem kui 2 miljonit dokumenti ning ta kirjastab rohkem kui 144 ajakirja ja ajalehte. IEEE-l on rohkem kui 1300 arendatavat standardit ja projekti. IEEE spondeerib aastas rohkem kui 900 konverentsi.'